പടക്കപ്പല് കരമാര്ഗം ആലപ്പുഴയിലേക്ക് ചേര്ത്തല: തണ്ണീര്മുക്കത്തുനിന്നും യുദ്ധസമാനമായി പടക്കപ്പല് ആലപ്പുഴയിലേക്ക് യാത്രതിരിച്ചു. 12 മണിക്കൂര് കൊണ്ട് അഞ്ചുകിലോമീറ്റര് പിന്നിട്ടു. അലപ്പുഴ പോര്ട്ട് മ്യൂസിയത്തില് പ്രദര്ശനത്തിനായുള്ള പടക്കപ്പലാണ് വലിയ സുരക്ഷാക്രമീകരണങ്ങളോടെ തണ്ണീര്മുക്കത്തുനിന്നും ആലപ്പുഴയിലേക്കു കരമാര്ഗം യാത്ര തുടങ്ങിയത്. മരച്ചില്ലകള് വെട്ടിമാറ്റിയും വൈദ്യുതിലൈനുകള് നീക്കിയും വന്സംഘം ഒരുക്കിയ വഴികളിലൂടെയായിരുന്നു കപ്പലിന്റെ ജൈത്രയാത്ര. ഭീമാകാരമായ പടക്കപ്പല് കാണാന് റോഡുനീളെ വീട്ടമ്മമാര് അടക്കം വന് ജനാവലിയും എത്തിയതോടെ യാത്ര രാജകീയമായി. നാവികസേനയുടെ ഡീകമ്മീഷന് ചെയ്ത ഫാസ്റ്റ് അറ്റാക്ക് ഇന്ഫാക്ട്81 കപ്പലാണ് കരമാര്ഗം ആലപ്പുഴയിലേക്കു കൊണ്ടുപോകുന്നത്. ശനിയാഴ്ച രാവിലെ ആറിനു തണ്ണീര്മുക്കത്തുനിന്നു പുറപ്പെട്ട കപ്പലും വഹിച്ചുള്ള മള്ട്ടി ആക്സില് പുള്ളര് വൈകുന്നേരം ആറു പിന്നിട്ടപ്പോഴാണ് വെള്ളിയാകുളത്തെത്തിയത്.ഇവിടെ ആദ്യദിനയാത്ര അവസാനിപ്പിച്ചു. വെള്ളിയാകുളം സ്കൂളിനു സമീപത്തെ യാര്ഡിലാണ് പാര്ക്കു ചെയ്തത്. ബണ്ടുപാലം കടക്കാന് ഒരുമണിക്കൂറിലേറെ വേണ്ടിവന്നു. 96 ചക്രങ്ങളുള്ള മള്ട്ടി ആക്സില് പുള്ളറില് കയറ്റിയ കപ്പലിനു വാഹനം ഉള്പ്പെടെ 7.40 മീറ്റര് ഉയരവും 5.8 മീറ്റര് വീതിയുമാണിപ്പോള് ഉള്ളത്. ക്രെയിന് സഹായത്താലാണ് റോഡിലേക്കു കിടന്ന മരച്ചില്ലകള് വെട്ടിമാറ്റിയത്. വൈദ്യുതിലൈനുകള് രാവിലെ ഓഫാക്കിയിരുന്നു. മുളകൊണ്ട് ഉയര്ത്താവുന്ന ലൈനുകള് അങ്ങനെ ഉയര്ത്തിയും മറ്റുളള ലൈനുകള് അഴിച്ചുമാറ്റിയും വഴിയൊരുക്കി. തണ്ണീര്മുക്കം സെക്ഷന് പരിധിയില് വൈദ്യുതിബന്ധം വൈകുന്നേരത്തോടെയാണ് പുനഃസ്ഥാപിച്ചത്. വാഹനഗതാഗതവും നിയ ന്ത്രിച്ചു.